পুজোয় ভাসবে বাংলা

কলকাতা: শহরের বড় বড় দুর্গাপুজো (Durga Puja 2024) ইতিমধ্যেই উদ্বোধন করেছেন মুখ্যমন্ত্রী বন্দ্যোপাধ্যায়। পুজোর কেনাকাটা প্রায় শেষ পর্যায়ে। উৎসবের আনন্দের মাঝে বাংলার আকাশে দুর্যোগের ঘনঘটা। আলিপুর হাওয়া অফিসের পূর্বাভাস, বাংলার ও বাংলাদেশের উপকূলে তৈরি হয়েছে নিম্নচাপ। এদিকে বঙ্গোপসাগরে আরও একটি নতুন ঘূণাবর্ত তৈরি হয়েছে। এই আবহে দুর্গাপুজোর আগে সপ্তাহান্তে ভারী বৃষ্টির (Heavy Rain Forecast in Durga Puja) সতর্কতা জারি করেছে হাওয়া অফিস। শনিবার পর্যন্ত রাজ্যের বিভিন্ন জেলায় হতে পারে ভারী বৃষ্টি। তার পর বৃষ্টির পরিমাণ কমলেও রেহাই মিলবে না।

আজ শুক্রবার সন্ধে থেকে কলকাতা সহ শহরতলিতে বজ্রবিদ্যুৎ-সহ বৃষ্টি শুরু হয়েছে। শনিবার কলকাতা, হুগলি, দুই ২৪ পরগনা, পূর্ব বর্ধমান, বীরভূম, মুর্শিদাবাদ এবং নদিয়ার অনেকাংশে বজ্রবিদ্যুৎ-সহ হালকা থেকে মাঝারি বৃষ্টি হবে। ওই জেলাগুলিতে হলুদ সতর্কতা জারি করা হয়েছে। বাকি জেলাগুলির অনেক জায়গায় হালকা থেকে মাঝারি বৃষ্টি হবে। রবিবার থেকে আগামী ১০ অক্টোবর পর্যন্ত দক্ষিণবঙ্গের প্রতিটি জেলায় হালকা থেকে মাঝারি বৃষ্টি হবে। একাদশী পর্যন্ত কলকাতা-সহ উত্তর থেকে দক্ষিণের সব জেলায় বৃষ্টি হতে পারে। সাগরের উপর দমকা হাওয়ার গতি ঘণ্টায় ৪০ থেকে ৫০ কিলোমিটার পর্যন্ত হতে পারে।

আরও পড়ুন: কর্মবিরতি প্রত্যাহারের ঘোষণা জুনিয়র ডাক্তারদের

শনিবার উত্তরবঙ্গে ভারী বৃষ্টি চলবে। আলিপুরদুয়ার, কোচবিহার এবং দক্ষিণ দিনাজপুরের একটি বা দুটি জায়গায় ভারী বৃষ্টি হবে। এই তিন জেলায় হলুদ সতর্কতা জারি করা হয়েছে। দার্জিলিং, জলপাইগুড়ি, কালিম্পং, উত্তর দিনাজপুর এবং মালদার অনেকাংশে হালকা থেকে মাঝারি বৃষ্টি হবে।

দেখুন ভিডিও